
ร้านนี้อยากแนะนำให้คนที่อยู่แถวฝั่งธน หรือแถวบางซื่อ ประชาชื่น ประชานุกูล รัชโยธิน หรือรัชดาไปลองกันนะ มันอยู่จรัญฯ 84 วิ่งเส้นรัชดามุ่งหน้าไปทางแยกรัชโยธิน ตรงไปเรื่อยๆ จนถึง สะพานพระราม 7 ก็ข้ามสะพานไป แล้วก็ขับตรงต่อไปเรื่อยๆ จนผ่านโรงพยาบาลยันฮี แล้วอีกสักแค่ประมาณ 500 – 600  เมตร ก็จะเจอร้านนี้อยู่ริมถนนซ้ายมือ ถ้าไม่นับว่ารถจะติดช่วงเขตก่อสร้างรถไฟฟ้า แถวจรัญฯ ล่ะก็ จริงๆ แล้วมันมาง่ายมากเลยล่ะ เพราะตรงๆๆ ไปอย่างเดียวเลย มีข้ามแยกก็ขึ้นมันให้หมดทุกข้ามแยก จนกว่าจะถึงสะพานพระราม 7 แล้วคุณก็จะโผล่ไปฝั่งธนโดยไม่รู้ตัว


ร้านนี้มีเมนูเครื่องดื่มร้อนเย็นหลากหลายที่แปลกกว่าร้านอื่นๆ เยอะมาก มีเยอะมากจนสั่งกันไม่ถูกเลยทีเดียวล่ะ เมนูยอดฮิตของเรา (ที่เคยพูดถึงไปคราวก่อนในรีวิวร้านริซ่า ลาโม ที่อารีย์) ก็คือ... 


“พีนัตบัตเตอร์ปั่น”  แก้วละ 65 บาทเท่านั้นเอง แต่แก้วใหญ่พอประมาณเลยนะ  เราว่าถูกดี แก้วนี้มันเป็นเนยถั่วปั่นมากับนม ท้อปปิ้งด้วยเนยถั่วก้อนเล็กๆ ด้วย ก่อนกินจะคนๆ ให้มันเข้ากันซะหน่อยก็ได้ รสชาติมันจะมีความเป็นเนยถั่วเต็มที่เลย พอดีเราชอบกินเนยถั่ว ก็เลยชอบกินแก้วนี้มากเป็นพิเศษ มันจะต่างกับที่ริซ่า ลาโม และที่เราเห็นในทีวี ที่ไปถ่ายร้านในมาเลเซียมา ตรงที่เค้าไม่ได้ใช้ถั่วลิสงคั่วแบบริซา ลาโม กับที่มาเลย์ แต่เค้าใช้เนยถั่วเลย ความหวานมันก็เลยไปกันคนละแบบ แต่ก็ยังได้รสชาติความเป็นถั่วเหมือนๆ กัน อร่อยกันไปคนละแบบนะ

“ชามะนาวเย็น” 45 บาท อันนี้รสชาติจะออกเปรี้ยวๆ เราสั่งมากินหลังซัดข้าวผัด และโทสต์ชีส ที่เลี่ยนนมเนยเข้าไป เลยช่วยแก้เลี่ยนได้

ส่วนเพื่อนเราสั่ง “ไวท์มอลต์เย็น” 55 บาท มากิน พอดีไม่ได้ขอชิม แต่เดาว่าคงจะหวานๆ มันๆ แหละนะ

และนอกจากเครื่องดื่มแล้ว ที่นี่ยังมีอาหารจานเดียวทั้งพวกข้าวผัด สปาเก็ตตี้ มักกะโรนี แซนวิช สลัด โทสต์ และขนมเค้กขายด้วยนะ เราสั่งมาลอง 2 อย่าง (ครั้งแรกที่มา ไม่ได้สั่งอาหาร)


ข้าวผัดน้ำพริกมันกุ้ง+ไข่เจียว  65 บาท เป็นข้าวผัดสีแดงๆ ที่ไม่มีอะไรผัดมาด้วยนอกจากกุ้งขนาดกลาง 4 ตัว รสชาติจะออกไปทางเผ็ดๆ และเค็มนิดๆ เราว่ารสชาติกลางๆ ไม่ถึงกับอร่อยมาก

กู้ดมอร์นิ่งโทสต์ 95 บาท ขนมปังแผ่นใหญ่มากสองแผ่นทาเนยบางๆ แล้วประกบแฮมชีส กับไส้กรอกอีก 2 อัน แล้วก็มีไข่ดาวอยู่ด้านบน ก็อร่อยดีนะ แต่จะดีกว่านี้ถ้าเค้าทาเนยที่ขนมปังให้ชุ่มๆ แล้วทำให้เนยซึมๆ ลงไปในขนมปังให้มากกว่านี้ แต่โดยรวมแล้วก็ถือว่าใช้ได้ เราว่าร้านนี้น่าจะถนัดทำอาหารฝรั่งมากกว่าอาหารไทยนะ


เหตุผลที่เราชอบร้านนอกจากจะเป็นเพราะเครื่องดื่มอร่อย แปลก และมีให้เลือกเยอะแล้ว ยังเป็นเพราะร้านมันน่านั่งมากๆ ด้วย เรานั่งกินไป คุยไปกับเพื่อนเป็น 2 - 3 ชั่วโมงเลย เพราะนอกจากจะมีส่วน in door ให้นั่งตากแอร์เย็นๆ แล้ว พอตกเย็นที่นั่งด้านนอก ทั้งในสวนและยกพื้นระเบียงหน้าร้านก็น่านั่งมากๆ เพราะว่าร้านนี้มีอาณาบริเวณเป็นของตัวเอง คือมันเป็นบ้านน่ะ เลยมีพื้นที่สวน มีรั้วรอบขอบชิด เป็นส่วนตัวจากรถติดและคนที่เดินอยู่ข้างนอก เราเดินเข้าไปสั่งอาหารในร้าน แล้วออกไปเลือกที่นั่งด้านนอกได้ เดี๋ยวเค้าจะเอาอาหารมาเสิร์ฟ ห้องน้ำห้องท่าก็สะอาดดี อยู่ด้านหลังสุดของร้าน ที่กันไว้เป็นพื้นที่จอดรถ และสนามที่จัดวางโต๊ะเก้าอี้ไว้อีกเกือบ 10 ตัว

แล้วถ้าใครชอบฟังเพลง ฟังดนตรี อารมณ์ประมาณฟังดนตรีในสวน ที่ร้านนี้เค้ามักจะมีศลปินมาเล่นดนตรี ร้องเพลงให้ฟังด้วยนะ ถ้าจำไม่ผิด เหมือนจะเคยมีสิน เจิรญมาด้วยนะ ไปติดตามข่าวสารได้ที่เฟซบุ๊คของร้านเค้าเลย

ที่สำคัญเจ้าของร้านนี้เป็นหนุ่มใส่แว่นท่าทางสุภาพ และดูแลลูกค้าเป็นอย่างดี ทั้งที่อายุอานามไม่น่าจะเกิน 25 ทำให้ร้านนี้น่ารักขึ้นอีกเป็นเท่าตัวเลยล่ะ

